作者:王建
標題:元日早朝
內容:大國禮樂備，萬邦朝元正。東方色未動，冠劍門已盈。帝居在蓬萊，肅肅鐘漏清。將軍領羽林，持戟巡宮城。翠華皆宿陳，雪仗羅天兵。庭燎遠煌煌，旗上日月明。聖人龍火衣，寢殿開璿扃。龍樓橫紫煙，宮女天中行。六蕃倍位次，衣服各異形。舉頭看玉牌，不識宮殿名。左右雉扇開，蹈舞分滿庭。朝服帶金玉，珊珊相觸聲。泰階備雅樂，九奏鸞鳳鳴。裴回慶雲中，竽磬寒錚錚。三公再獻壽，上帝錫永貞。天明告四方，群後保太平。